માર્ક્સવાદી નેતાના નિવેદન સામે મોદીએ વ્યક્ત કર્યો આક્રોશ | Chitralekha
માર્ક્સવાદી નેતાના નિવેદન સામે મોદીએ વ્યક્ત કર્યો આક્રોશ
અમદાવાદ – કેરળના ઈડુક્કી જિલ્લામાં માર્ક્સવાદી કમ્યુનિસ્ટ પાર્ટીના નેતા એમ.એમ. મણીએ તેમની પાર્ટીના રાજકીય વિરોધીઓની હત્યા કરવાની કરેલી જાહેરાત સામે ગુજરાતના મુખ્ય પ્રધાન નરેન્દ્ર મોદીએ સખત રીતે વાંધો ઉઠાવ્યો છે અને મણીની ભાષાને ત્રાસવાદીઓની ભાષા તરીકે ગણાવી છે.
મણીએ એક ભાષણમાં તેમના પક્ષના રાજકીય વિરોધીઓની હત્યા કરવાની ખૂલ્લેઆમ જાહેરાત કરી હતી. તેમણે કહ્યું હતું કે અમારા રાજકીય વિરોધીઓની હત્યાઓની સંખ્યા વધી રહી છે. ઇન્ડિયન એક્સપ્રેસના રવિવારના અંકમાં પ્રસિદ્ધ એક અહેવાલનો નિર્દેશ કરીને મોદીએ રાજકીય હરીફોની હત્યા કરવાની સીપીઆઈ-એમની નિયત અંગે ઉગ્ર આક્રોશ વ્યક્ત કર્યો છે. તેમણે કહ્યું છે કે દેશના લોકતંત્ર વિરુદ્ધ આ એક ગંભીર પડકાર છે અને દેશના ખૂણે ખૂણેથી આનો ઉગ્ર વિરોધ થવો જ જોઇએ.
મોદીએ જણાવ્યું કે, સીપીએમ નેતા ખૂલ્લેઆમ આતંકવાદીઓ, માઓવાદીઓ અને નક્સલવાદીઓની જેમ હિંસાની ભાષા બોલી રહ્યા છે અને રાજકીય હત્યાઓ કરવાની તેમની પ્રવૃત્તિને ગૌરવ ગણે છે. દેશના લોકતંત્રમાં આ કદીય મંજૂર હોઇ ન શકે.
ઉલ્લેખનીય છે કે, કેરળમાં માર્ક્સવાદી સામ્યવાદીઓએ રાષ્ટ્રીય સ્વયંસેવક સંઘના ૨૫૦ જેટલા કાર્યકર્તાઓની રાજકીય હત્યા કરી છે અને તે રાજ્યમાં ભાજપનો કોઇ કાર્યકર ક્યારેય ચૂંટણી જીતી શક્યો નથી.
આ સંદર્ભ ટાંકીને મોદીએ કેન્દ્રની કોંગ્રેસશાસિત સરકાર, તમામ માનવતાવાદી સંગઠનો અને નેશનલ હ્યુમન રાઇટ્સ કમિશનની આ બાબતે ઉદાસિનતાને પડકારી છે અને જણાવ્યું છે કે, રાજકીય હત્યા વિશે સીપીએમની અમાનુષી નીતિ સામે કેમ કોઇ અવાજ ઉઠાવતું નથી? શું કેન્દ્ર સરકાર ઊંઘે છે? અને આ વિવાદાસ્પદ નિવેદનો અંગે કેરળની સરકાર પણ શું કરે છે?